題范公堂
作者：孫覺
朝代：宋

paragraphs: 蕭蕭獄曹掾，有堂名范公。
歲月益已久，父老傳清風。
維時狴牢下，枉直情畢通。
太守異趣舍，挺然不回從。
事事爭救之，粉屏記其終。
殆公三年歸，字滿無所容。
官小俸祿薄，家居率窮空。
賣馬以自給，徒行氣彌充。
後公在朝廷，搢紳伏其忠。
三黜坐正諫，流離成老翁。
我欲繪公像，置祠獄官中。
公名塞天壤，文字未易工。
不若揭以榜，因之曉愚蒙。
後來仰高山，相與傳無窮。